b'\n_START_ARTICLE_\nManolo Escobar\n_START_SECTION_\nBiografia\n_START_PARAGRAPH_\nVa ser el cinqu\xc3\xa8 dels deu fills d\'Antonio Garc\xc3\xada i M\xc2\xaa del Carmen Escobar (a la qual li va dedicar la can\xc3\xa7\xc3\xb3 Madrecita Mar\xc3\xada del Carmen). Escobar va deixar de banda la tradici\xc3\xb3 camperola de la seva fam\xc3\xadlia per dedicar-se primer a l\'hostaleria i despr\xc3\xa9s a la m\xc3\xbasica (r\xc3\xa0pidament va ser conegut com el trovador de la comarca). Al seu bar va con\xc3\xa8ixer a un mestre republic\xc3\xa0 retirat, el qual el va educar musicalment._NEWLINE_A punt de complir els 15 anys va emigrar a Badalona amb dos dels seus germans, Salvador i Baldomero. A Badalona hi va treballar com a aprenent de diversos oficis. Els vespres i els dies de verbena es va iniciar a la far\xc3\xa0ndula, amb actuacions a les zones arravaleres de Barcelona i Badalona, juntament amb els seus dos germans, fent servir el nom de \xe2\x80\x9cManolo Escobar y sus Guitarras"._NEWLINE_Ser\xc3\xa0 l\'any 1962 quan Manolo Escobar comenci a ser un nom popular de la can\xc3\xa7\xc3\xb3 espanyola amb les coples del mestre Solano, el seu debut als teatres m\xc3\xa9s prestigiosos de Madrid i Barcelona, i l\'estrena de la seva primera pel\xc2\xb7l\xc3\xadcula, Los guerrilleros, rodada a Arcos de la Frontera (Cadis)._NEWLINE_Va enamorar-se de l\'alemanya Anita Marx, la qual no sabia parlar espanyol (tampoc Manolo sabia parlar l\'alemany). Set mesos despr\xc3\xa9s de con\xc3\xa8ixer-se, es van casar a Col\xc3\xb2nia. Anita Marx esdevindria la seva parella de tota la vida._NEWLINE_Pare d\'una filla adoptada, Vanessa (a la qual va dedicar la can\xc3\xa7\xc3\xb3 Mi peque\xc3\xb1a flor) i molt lligat a la ciutat alacantina de Benidorm on a principis dels 90 va fixar la seva resid\xc3\xa8ncia al xalet Porompompero, al qual va posar aquest nom perqu\xc3\xa8 va poder construir-lo merc\xc3\xa8s als guanys reportats per la famosa can\xc3\xa7\xc3\xb3 d\'aquest t\xc3\xadtol._NEWLINE_La seva carrera professional inclou 80 discos entre LP\'s i singles, 24 discos d\'or i una cassette de plat\xc3\xad. Tamb\xc3\xa9 va protagonitzar m\xc3\xa9s de 20 pel\xc2\xb7l\xc3\xadcules de tem\xc3\xa0tica musical. La discogr\xc3\xa0fica Belter li entreg\xc3\xa0 24 discos d\'or, per\xc3\xb2 segons les vendes, n\'hauria d\'haver rebut m\xc3\xa9s de 40. El seu disc m\xc3\xa9s venut va ser "Y Viva Espa\xc3\xb1a", del qual va vendre 6 milions de c\xc3\xb2pies originals (10 milions en posteriors reedicions oficials). Va ser el disc m\xc3\xa9s venut de la hist\xc3\xb2ria de la m\xc3\xbasica d\'Espanya des del 1973 fins al 1992._NEWLINE_El 2010, va fer p\xc3\xbablic que patia un c\xc3\xa0ncer colorectal i que estava seguint quimioter\xc3\xa0pia per frenar la malaltia. Tot i aix\xc3\xb2, continu\xc3\xa0 de gira amb tres espectacles:De Manolo a Escobar, on repassava tota la seva traject\xc3\xb2ria professional; Manolo Escobar y la Banda de tu Pueblo, on cantava les seves can\xc3\xa7ons amb les bandes de m\xc3\xbasica dels pobles on actuava; i les Galas, on actuava amb els seus m\xc3\xbasics habituals. Malgrat el tractament, Escobar va patir una recaiguda a mitjans d\'octubre de 2013, traspassant a Benidorm el 24 d\'octubre del mateix any.\n_START_SECTION_\nReconeixements i homenatges\n_START_PARAGRAPH_\nEl 2013 va rebre la Medalla al treball President Maci\xc3\xa0 en reconeixement a la seva trajact\xc3\xb2ria._NEWLINE_En el 2014, l\'Ajuntament de Badalona va instal\xc2\xb7lar al passeig de La Salut de la ciutat una est\xc3\xa0tua en homenatge seu, ubicada justament al primer indret a on la fam\xc3\xadlia d\xe2\x80\x99Escobar va viure quan va arribar a la ciutat des d\xe2\x80\x99Almeria, una figura de bronze d\'1,75 metres d\xe2\x80\x99al\xc3\xa7ada i de 250 quilograms.'